b'\n_START_ARTICLE_\nMagnolia (elokuva)\n_START_SECTION_\nJuoni\n_START_PARAGRAPH_\nElokuva seuraa yhdeks\xc3\xa4n ihmisen el\xc3\xa4m\xc3\xa4\xc3\xa4, jotka kaikki liittyv\xc3\xa4t WDKK-televisio-ohjelmaan. Earl Partridge (Jason Robards) tuotti ohjelmaa sen alkutaipaleella 1960-luvun lopussa. Nyt sy\xc3\xb6v\xc3\xa4n vuoteeseen sitomana ja kuolevana h\xc3\xa4nen el\xc3\xa4m\xc3\xa4ns\xc3\xa4 on sairaanhoitaja Phil Parman (Philip Seymour Hoffman) k\xc3\xa4siss\xc3\xa4. Earl pyyt\xc3\xa4\xc3\xa4 Phili\xc3\xa4 etsim\xc3\xa4\xc3\xa4n poikansa T. J. Mackeyn (Tom Cruise), joka vihaa Earlia ja toimii nykyisin mediapersoonana, joka pit\xc3\xa4\xc3\xa4 sinkkumiehille seminaareja naisten viettelyst\xc3\xa4 ja hylk\xc3\xa4\xc3\xa4misest\xc3\xa4. Earlin edustusvaimo Linda (Julianne Moore) huomaa miehens\xc3\xa4 sairauden edetess\xc3\xa4 rakastavansa t\xc3\xa4t\xc3\xa4 aivan oikeasti._NEWLINE_Jimmy Gator (Philip Baker Hall) juontaa WDKK-ohjelmaa nykyisin. H\xc3\xa4n on Earlin tapaan kuolemansairas. Jimmyn huumeongelmainen tyt\xc3\xa4r Claudia (Melora Walters) inhoaa is\xc3\xa4\xc3\xa4ns\xc3\xa4 ja syytt\xc3\xa4\xc3\xa4 t\xc3\xa4t\xc3\xa4 insestist\xc3\xa4. Claudia tutustuu Jimiin (John C. Reilly), joka tapaa h\xc3\xa4net ty\xc3\xb6ajalla poliisina tarkistaessaan ilmoitusta rauhanh\xc3\xa4irinn\xc3\xa4st\xc3\xa4. Stanley Specter (Jeremy Blackman) on lapsinero, joka kilpailee WDKK-ohjelmassa. H\xc3\xa4nell\xc3\xa4 on mahdollisuus rikkoa vuonna 1968 tehty enn\xc3\xa4tys yht\xc3\xa4jaksoisesta voittoputkesta ja ansaita is\xc3\xa4lleen tuhansia dollareita. Donnie Smith (William H. Macy) on kyseisen enn\xc3\xa4tyksen haltija, entinen lapsinero, josta kasvoi katkeroitunut mies._NEWLINE_Vuorokauden aikana heid\xc3\xa4n tekem\xc3\xa4ns\xc3\xa4 valinnat muuttavat heid\xc3\xa4n el\xc3\xa4m\xc3\xa4ns\xc3\xa4, kenties lopullisesti._NEWLINE_Selitt\xc3\xa4m\xc3\xa4tt\xc3\xb6m\xc3\xa4ksi j\xc3\xa4\xc3\xa4v\xc3\xa4ss\xc3\xa4 kohtauksessa taivaalta alkaa sataa sammakoita, jotka melkein hautaavat kaupungin alleen.'